પરેશની આંખ એકદમ જ ખૂલી, તેણે આજુ-બાજુ નજર કરી તો પ્રતાપ પણ તેની જોડે બંધાયેલો હતો પણ એ હજી બેભાન હતો. પરેશે પોતે ક્યાં છે એ સમજવા પ્રયત્ન કર્યો પણ રૂમમાં ખૂબ અંધારું હતું એટલે કઈ બરાબર દેખી શકાતું ન હતું, તેણે બૂમ પાડી તો રૂમ ખૂબ મોટો હોવાનો અંદાજ આવ્યો કેમેકે પડઘા પડતા હતા; હવે એ વિચારવા લાગ્યો કે આ કઈ જગ્યા છે અને પોતે અહી આવ્યો ક્યાંથી? માથામાં કંઇક વાગ્યું હોવાનો અણસાર આવ્યો ને તરત જ માથું સખત રીતે દુખવા લાગ્યું, એટલે તેને એ યાદ આવ્યું કે એ પ્રતાપ જોડે રોજની જેમ ફરવા નીકળ્યો હતો અને અચનાક જ કોઈએ પાછળથી કોઈક ભારે વસ્તુ માથામાં મારી હતી અને બેભાન થતા પહેલા, છેલ્લે પ્રતાપની બૂમ સાંભળી હતી એવું યાદ આવ્યું.